TLAGA SARANGAN Cocok Kanggo Plesiran Wayahe Liburan Panjang Tlaga Sarangan uga disebut Tlaga Pasir dumunung ing perenge Gunung Lawu (3.267 meter) sing dhuwure watara 1.287 meter saka lumahe banyu segara. Tlaga alam sing jerone nyandhak 40 meter iki adohe 17 km sakulon kutha Magetan utawa 60 km saka kutha Surakarta. Tlaga Sarangan mapan ing desa Ngerong, Kecamatan Plaosan, Kabupaten Magetan, Jawa Timur. Senajan Tlaga Sarangan kaloka dadi papan plesiran wiwit jaman penjajahan Walanda nanging lingkungan alame ora patiya akeh owahe. Sakiwa tengen tlaga dikebaki alas ketel lan Pegunungan Sidaramping sing sawayah-wayah kabuntel pedhut kandel. Mula hawane atis (18-23 drajat Celsius). Sumber banyu tlaga dumunung ing telung grojogan yaiku Watu Andha, Pundhak Kiwa, lan Jarakan. Saka grojogan tetelu, banyu sing bening, resik, lan adhem njejet, ngebaki tlaga sing jembare watara 30 hektar iki. Banyu tlaga sabanjure dienggo kebutuhan penduduk klebu kanggo olah tetanen kebon strawberi. Minangka papan plesiran kuna, Tlaga Sarangan nyedhiyakake sakehe kebutuhan wisatawan. Sing pengin praon sumadhiya 50 prau motor (tarip Rp 40.000), sing ngersakake ngubengi tlaga sumadhiya jaran (tarip Rp 30.000), sing ngersakake nginep ana 43 hotel kelas melathi lan penginepan. Uga akeh papan kanggo mundhut oleh-oleh, klebu panganan khas Madiun, brem. Warung mangan paling akeh: sate terwelu kanthi tarip Rp 7.000 ( 20 sunduk). Tindak Tlaga Sarangan bisa saka 2 jurusan yaiku saka wetan – mengulon liwat kutha Magetan, Jawa Timur, adohe 17 km, utawa saka iring kulon – mengetan kutha Karanganyar adohe 40 km. Saka Magetan, dalane luwih empeh lan bisa mampir mundhut souvenir saka kulit apadene lempeng kas Magetan. Saka kulon, liwat dalan kutha Karanganyar tumuju Tawangmangu. Saka Tawangmangu, wisatawan sing arep tindak Tlaga Sarangan mengetan ngunggahi dalan nracak pereng gunung sing kadhangkala jejege nyedhaki 45 drajat. Dalan nrabas alas iki bakal tekan Cemarasewu, sawenehe papan ngaso ing tapel wates Jawa Tengah – Jawa Timur. Cemarasewu sing dhuwure nyedhaki 2.000 meter saka lumahe banyu segara kejaba adhem, kerep kekemul pedhut, uga nyuguhake sesawangan endah. Ing kene wisatawan bisa ngaso sawetara sinambi ngunjuk lan dhahar ing warung-warung sakiwa tengen dalan. Saka Cemarasewu wisatawan terus tindak ngidul ngetan, ngliwati dalan sing sebageyan njuleg tekan Tlaga Sarangan. Senajan dalane nracak lan njuleg, dalan saka Tawangmangu-Cemarasewu-tekan Sarangan, jembar lan mulus ingga katon bawera. Mung nalika pedhut kandel, perlu waspada lan ngati-ati. Pereng Gunung Lawu, pancen kaloka dadi papan plesiran ngelam-elami krana duweni daya tarik mirunggan (eksotis): hawa adhem, sesawangan endah, lan alami wujud alas gunung. Pereng kulon Lawu sing mlebu tlatah Karanganyar ana Tawangmangu lan Grojogan Sewu (dhuwure 80 meter), Candhi Sukuh, Candhi Cetha, Makam Mangadeg, Makam Girilayu, Makam Giribangun, Wadhuk Lalung, lan Wadhuk Delingan. Candhi Cetha sing ngemperi Puri Besakih ing Bali kejaba endah uga dikupengi kebon teh kaya Puncak Pass ing Bogor. Pereng wetan Lawu, kejaba Tlaga Sarangan uga ana Wadhuk Poncol. Sacedhak Tlaga Sarangan uga ana wanawisata kanggo rekreasi, pelatihan, mainan, apadene kemah. Watara taun 1950-an eksotisme Tlaga Sarangan digambarake dening sawenehe komponis